Bydel Sagene

Bydel Sagene er en administrativ bydel i Oslo. Sagene er også navn på ett av strøkene i bydelen, men navnet er fra gammelt av brukt om bebyggelsen rundt hele strekket av Akerselva som inngår i dagens bydel Sagene.

Sagene var det første og lenge det største industriområdet i Norge. Historisk er navnet Sagene brukt om strøket langs Akerselva, fra Bjølsen/Sandaker i nord til Sannergata i syd. Navnet skriver seg fra oppgangssagene som ble bygget langs elven fra 1500-tallet. Enda tidligere fantes det møller her. Til det historiske Sagene hører trehusbebyggelsen langs Maridalsveien ned mot Vøyenbrua og fabrikkmiljøet ved Sagveien.

Bydelen har 45 089 innbyggere (per 2020) og et areal på 3,1 km². Bydelen ligger langs Akerselva, og slik som elva har gitt navn til bydelen, har den også vært viktig for områdets historie, med industri (tidligere sagbruk, møller) og arbeidsliv. Akerselva var grunnlaget for all denne aktiviteten. I dag er industrien i stor grad forsvunnet til fordel for mer tidsmessige bedrifter og virksomheter, og miljøet i området er tilsvarende forbedret. Bydelen var tidligere kalt Sagene-Torshov, men etter bydelsreformen i 2004 ble den hetende Sagene uten andre endringer. Sagene-Torshov-området er skildret i Oskar Braatens romaner, skuespill og fortellinger.

Hvert år deler bydelen ut Lovisaprisen.

Geografi
Sagene bydel består av strøkene Bjølsen, Iladalen, Sagene, Sandaker, Torshov, Åsen (Søndre Åsen) og mesteparten av Storo. I sørøst inkluderer også bydelen ett kvartal av strøket Grünerløkka.

Bydel Sagene grenser i nordvest til Ullevål hageby, Berg og Tåsen; i nord til Nydalen og Grefsen, og i nordøst til Nordre Åsen. Alle disse strøkene ligger i Nordre Aker bydel, som også administrerer en liten bit av Storo.

I sørøst ligger Torshovdalen innafor bydelsgrensa, med Trondheimsveien-Fagerheimgata som yttergrense. Her har vi bydel Grünerløkka på andre siden av grensa. Grensa mellom Sagene og Grünerløkka fortsetter vestover Christian Michelsens gate-Vogts gate-Sannergata-Waldemar Thranes gate til Uelands gate. Her har ett kvartal av strøket Grünerløkka havna innafor Sagenes bydelsgrense - nærmere bestemt Ringnes Park. Noen ville si at også kvartalet som ligger innafor Thorvald Meyers gate-Sannergata-Akerselva-Biermanns gate likeledes er en del av strøket Grünerløkka.

Strøket Ila er delt mellom tre bydeler. Sagene innehar den nordøstre tredjedelen man kaller Iladalen. Sør for Waldemar Tranes gate finner man den delen av Ila som ligger under Grünerløkka, og vest for Uelands gateUelands gate finner man den delen som administreres av St. Hanshaugen bydel. Når man følger Uelands gate oppover, får man etterhvert Lovisenberg på vestsida av gata, og deretter Nordre Gravlund. Begge disse stedene ligger under St. Hanshaugen bydel. Etter dette har man igjen Nordre Aker bydel på vestsida av Uelands gate.

Ring 2 går gjennom bydelen i syd. Trikken passerer gjennom Torshovs mest sentrale gate; Vogts gate. Busslinjene 20, 30, 37 og 54 passerer også gjennom bydelen.

Midt i bydelen renner Akerselva fra nord til sør. Langs elva finnes gamle industriområder og parker. Flere tusen mennesker følger elva gjennom Sagene bydel under Elvelangs i fakkellys,.et årlig kulturarrangement i september.

Næringsliv
I bydel Sagene er der 15072 arbeidsplasser. Disse er fordelt på følgende næringer:

Politikk
Bydelsutvalget er det øverste politiske organet i bydelen. Bydelsutvalget har 3 fagkomiteer, Helse- og mestringskomiteen, Oppvekst- og velferdskomiteen, Miljø-, kultur- og byutviklingskomiteen.
Bydelsutvalget har 15 representanter som er direktevalgt ved kommune- og fylkestingsvalget. I perioden 2019-2023 har bydelsutvalget følgende mandatfordeling.
 Miljøpartiet De Grønne 4
Arbeiderpartiet 3
 Høyre 3
 Sosialistisk Venstreparti 2
 Rødt 2
Venstre 1

Leder av bydelsutvalget er Almaz Asfaha (MDG) og nestleder er Jørgen Foss (AP).

Kjente personer med tilknytning til bydel Sagene
 Ole Bentsen (1653–1734), møllepioner, Bjølsen/Sagene.
 Sigurd Berge (1929–2002), komponist, Sagene.
 Oskar Braaten (1881–1931), forfatter, Sagene.
 Jens Brun-Pedersen (1954–), journalist, Torshov.
 Tone Tellevik Dahl (1970–), politiker (AP), Torshov.
 Finn Eriksen (1937–2020), musiker, Bjølsen.
 Jørgen Foss (1989–), politiker (AP) og skuespiller, Bjølsen.
 Erik Fosse (1950–), musiker og lege, Sagene.
 Mor Go'hjerta (1829–?), filantrop og kremmer, Bjølsen.
 Henrik Heftye (1804–1806), grosserer og filantrop, Bjølsen.
 Ella Hval (1904–1994) skuespiller, Torshov.
 Leif Juster (1910–1995), skuespiller, Sagene.
 Jolly Kramer-Johansen (1902–1968), komponist og kapellmester, Torshov.
 Lisa Kristoffersen (1833–1928), dyrebeskyttelsespionér, Sagene.
 Per Kviberg (1881–1960), lærer, motstandsmann og politiker (NKP, Norges socialdemokratiske arbeiderparti, Ap), Torshov.
 Jørgen Henrik Meinich (1820–1911), industrimann, jurist, ordfører, Bjølsen.
 Maria Mena (1986–), musiker, Bjølsen.
 Lillebjørn Nilsen (1950–), musiker, Ila.
 Siri Nilsen (1985–), musiker, Sagene.
 Abid Q. Raja (1975–), politiker (V), stortingsmann, Bjølsen.
 Halvor Schou (1823–1829), industrimann, Hjula Væverier og Schous bryggeri, Sagene.
 Anna Sethne (1872–1961), pedagogisk reformator, oppr. Drammen, Sagene.
 Tony Sheehan (1947–2002), folkemusiker, Sagene.
 Lea Myren (2001–), skuespiller, Sagene.
 David Toska (1975–), yrkeskriminell, Bjølsen.
 Wam & Vennerød, dvs. Svend Wam (1946–2017) og Petter Vennerød (1948–), filmskapere med tilknytning til Torshov.
 Tine Thing Helseth (1987–), musiker, Sagene.
 Karl Sundby (1953–2020), skuespiller, Sagene.

Referanser

Eksterne lenker
 
  Bydelshistorie (Torshov)
  Bydelshistorie
  Østkantavisa; lokalavis for bydelen
  Sagene Torshov Historielag
  Lovisaprisen, bydelens miljø- og kulturpris